《中山纸用山谷奉答茂衡赠纸长句韵》
清代·贵徵

海苔生海凝豨肪，潜然阴火浮幽光。海人捣治成侧理，肌肤莹薄欺硬黄。

今年敕使特持赠，茂先不敢书瑰章。平山一藏祛卢语，脉望浸淫断章句。

山僧索我赫蹄书，白氎朱绳象驮去。小窗习静写《法华》，定胜摩醯供花雨。

嗟乎我用此纸不负纸，可识三乘结聚处。此纸永在阎浮提，好将文字证初祖。

作者简介：贵徵，字仲符，号一堂，仪徵人。乾隆己酉进士，历官吏部郎中，改道员。有《安事斋诗录》。